Benny Engelbrecht (S), 2013-02-28:
Som udgangspunkt kan det være fint at have procentmæssige målsætninger for nedbringelsen af erhvervslivets administrative byrder.
Men Socialdemokraterne er mere ambitiøse end det, og derfor har vi sammen med resten af regeringspartierne iværksat en lang række tiltag, der tilsammen skal forbedre erhvervslivets rammevilkår og gøre det nemmere at drive virksomhed i Danmark.
Socialdemokraterne mener ikke, at en lettelse af erhvervslivets byrder som opgjort ved hjælp af AMVAB-metoden kan stå alene.
Det mener vi ikke af to grunde.
For det første måler AMVAB-metoden kun et udsnit af de administrative byrder, som erhvervslivet rent faktisk oplever.
Eksempelvis tager AMVAB-metoden generelt ikke højde for de administrative byrder, der er i forbindelse med kommunikation, implementering og håndhævelse af regler.
For det andet vil en overordnet AMVAB-reduktionsmålsætning alt andet lige have den konsekvens, at fokus flyttes fra en bred indsats, hvor der sættes ind på mange byrdelettende parametre, til en mere snæver indsats.
Det finder Socialdemokraterne ikke er hensigtsmæssigt.
Vi vil derimod arbejde med en bredere og mere sammenhængende tilgang og med de udfordringer, som virksomhederne reelt oplever som de største administrative byrder.
Som jeg nævnte under det foregående beslutningsforslag, giver det ikke mening for os Socialdemokrater, at man spørger lægen, hvor det gør ondt.
Det giver meget bedre mening, at man spørger patienten selv.
I stedet for at lette, hvad vi tror er en byrde, så spørger vi simpelt hen erhvervslivet direkte, hvad det er, der betyder noget for dem.
Vi tror, at et tæt samarbejde mellem dem, der formulerer reglerne, og dem, der lever efter dem, i sidste ende medvirker til enklere regler.
Regeringen og Socialdemokraterne lancerede i foråret 2012 en indsats for enklere regler for virksomhederne frem mod 2015, og målet for indsatsen er, at de administrative byrder lettes væsentligt på de områder, virksomhederne oplever som de mest byrdefulde.
I oktober 2012 sendte Virksomhedsforum de første 40 forslag om forenklinger til regeringen.
Af dem har regeringen besluttet at gennemføre 34 helt eller delvis.
Det svarer til 85 pct.
Det synes Socialdemokraterne, sådan sagt på godt jysk, ikke er så ringe endda.
Regeringen er allerede i gang med at kigge på de næste 61 forslag, der er modtaget fra Virksomhedsforum, og det forventes, at der bliver truffet beslutning om de 61 forslag i marts 2013.
I betragtning af at vi jo altså skriver sidste dag i februar, er der da ikke så lang tid at vente til det.
Det er heller ikke så ringe endda.
I redegørelsen om erhvervslivet og reguleringen 2012 fremhæves nogle af de tiltag, som regeringen har igangsat, og lad mig bare nævne et par konkrete tiltag, som allerede er gennemført, og som i løbet af kort tid også vil kunne vise sig at være målbare.
Som det første har vi fjernet fedtafgiften.
Det er også en slat penge.
Det kan også mærkes helt konkret.
Regeringen og Socialdemokraterne har også gjort virksomhedernes kontakt til det offentlige nemmere gennem digitale løsninger.
I 2012 har virksomhederne fået deres egen side på Virk.dk.
Redegørelsen om erhvervslivet og reguleringen giver en samlet status for indsatsen i 2012, og hvis vi bevæger os ind i AMVAB-universet, kan vi se, at de administrative byrder efter den metode er lettet med ca. 370 mio. kr., siden Socialdemokraterne kom i regering.
Det er en forbedring på 1,3 pct., og vi har altså en målsætning om, at de yderligere skal sænkes.
Med baggrund i den brede indsats for enklere regler, som allerede er lanceret, er det besluttet ikke at fastsætte en ny kvantitativ målsætning for reduktionen af målbare administrative byrder.
I stedet har man igangsat et arbejde med henblik på at skabe et overblik over effekten af de mange forenklingstiltag, som vi gennemfører for tiden, men som ikke kan opgøres efter AMVAB-metoden.
Af de årsager, som jeg har nævnt her, kan Socialdemokraterne ikke støtte det fremsatte forslag, og jeg skal hilse fra SF's ordfører, som desværre ikke kunne være til stede, og meddele, at SF's indstilling er den samme.